Estadio José Rico Pérez

Estadio José Rico Pérez on jalkapallostadion Alicantessa Valencian alueella Espanjassa. Stadionin yleisökapasiteetti on 29 500, ja se toimii kaupungin seurojen Hérculesin ja Alicanten kotistadionina.

Stadion on nimetty sen rakennuttaneen Hérculesin puheenjohtajan José Rico Pérezin mukaan. Stadionin peruskivi muurattiin 26. toukokuuta 1973, ja se valmistui samoihin aikoihin, kun Hérculesin nousi Espanjan korkeimmalle sarjatasolle Primera Divisióniin kaudeksi 1974–1975. Stadion avattiin 4. elokuuta 1974 Hérculesin ja Barcelonan välisellä ystävyysottelulla, jonka vierailijat voittivat 4–0. Stadionin ensimmäinen vuosikymmen oli myös Hérculesin kulta-aikaa, kun se pelasi vuosina 1974–1982 kahdeksan kautta peräkkäin korkeimmalla sarjatasolla. Stadion oli alun perin Hérculesin omistama, mutta seura joutui myymään sen Alicanten kunnalle vuonna 1994 talousvaikeuksien vuoksi. Vuonna 2007 seura osti stadionin jälleen itselleen.

Alicante siirtyi stadionille vuonna 2001 noustuaan Segunda División B:hen. Seura pyysi Alicanten kunnalta rahoitusta kunnallisen Carretera de Villafranquezan kentän kunnostamiseen, mistä kunta kieltäytyi ja ehdotti seuralle José Rico Pérezillä pelaamista. Hércules ja Alicante pelasivat paikalliskamppailuja stadionilla kausina 2001–2005 Segunda B:ssä ja kaudella 2008–2009 Segunda Divisiónissa.

José Rico Pérez oli yksi ottelupaikoista vuoden 1982 MM-kilpailuissa. Sillä pelattiin alkulohkon 3 otteluita Argentiinan, Unkarin ja El Salvadorin välillä sekä pronssiottelu Puolan ja Ranskan välillä. Espanjan maajoukkue on pelannut stadionilla kuusi ottelua.

 Lähteet 

 Aiheesta muualla 

 José Rico Pérezin esittely Hérculesin sivustolla  
 José Rico Pérezin esittely Alicanten sivustolla  

Luokka:Espanjan jalkapallostadionit
Luokka:Alicanten maakunta